BRATISLAVA, MICHALOVCE. Desať vyhostených cudzincov je výsledkom tohtotýždňových kontrol cudzineckej polície spoločne s inšpektorátom práce v Bratislave a na východe Slovenska.Prečítajte si tiež:
V pondelok si posvietili na prevádzku bratislavského zberného dvora. Cudzinci tu síce boli v pracovnom odeve s reflexnými prvkami, avšak neboli preškolení o bezpečnosti a ochrane zdravia pri práci a navyše ani nemali povolenie na pobyt na území Slovenskej republiky a ani pracovné povolenie.
Ako informovala hovorkyňa Prezídia PZ Denisa Baloghová, sedem Srbov a jedného štátneho príslušníka Bosny a Hercegoviny vyhostili z nášho územia s 15-dňovou lehotou na vycestovanie.
Razia v Michalovciach
Ďalšia akcia sa konala v utorok v pekárni v obci v Michalovskom okrese.
Na policajnom oddelení skončili dve Ukrajinky.
Jedna vykonávala inú prácu než na akú mala udelené víza a druhá sa na Slovensku zdržiavala v rozpore s medzinárodnými zmluvami.
Aj v tomto prípade obidve vyhostili a dostali zákaz vstupu na naše územie aj do všetkých členských štátov na jeden rok.
Na vycestovanie dostali sedem dní.
Zamestnávateľov, ktorí cudzincov nelegálne zamestnávali, riešia príslušné inšpektoráty práce a po vykonaní úkonov nie je vylúčené aj konanie polície voči osobám zodpovedným za nelegálne zamestnávanie cudzincov na území Slovenska.
V podobných akciách bude polícia pokračovať aj naďalej.